
Vides aizsardzības un reģionālās attīstības ministrijai 
Reģistrācijas nr.: 90000028508
Peldu iela 25, Rīga, LV-1494
E-pasts: pasts@varam.gov.lv


Par priekšlikumu grozījumiem Dabas resursu nodokļa likuma 29.pantā 

Mārupes novada pašvaldība, izvērtējot finanšu resursu pieejamību un attiecināmību, lūdz izskatīt priekšlikumu par Dabas resursu nodokļa likuma 29.pantā grozījumiem, precizējot pašvaldības tiesības no dabas resursu nodokļa (turpmāk – DRN) maksājumiem iegūtos pašvaldības pamatbudžeta līdzekļus izmantot decentralizēto kanalizācijas sistēmu (turpmāk – DKS) kontrolei un uzraudzībai.

Ar MK noteikumu Nr. 384 “Noteikumi par decentralizēto kanalizācijas sistēmu apsaimniekošanu un reģistrēšanu” 6.3.punktu pašvaldībām ir uzlikts par pienākumu veikt DKS kontroles un uzraudzību, attiecīgi to veikšanas kārtību nosakot pašvaldības saistošajos noteikumos. Kā zināms, šie kontrolējošie pasākumi ir ar mērķi pārbaudīt DKS atbilstošu ekspluatāciju un apsaimniekošanu, lai nepieļautu vides piesārņošanu. Biežākie DKS uzturētāju pārkāpumi ir neregulāra krājtvertņu izvešana, iesūcinot neattīrītus notekūdeņus gruntī, septiķu infiltrācijas sistēmas neesamība, novadot daļēji attīrītus notekūdeņus meliorācijas grāvjos, vietas apstākļiem neatbilstošu risinājumu izvēle, piem., infiltrācijas sistēmas izbūve vietās ar augstu gruntsūdeni u.c.

Pašvaldības rīcībā nonāk informācija no DKS reģistrācijas pieteikumiem, pašvaldībā reģistrētajiem asenizācijas pakalpojumu sniedzējiem,  kā arī  no sūdzībām par vides piesārņojumu, uz kā pamata pašvaldība organizē gan plānveida, gan ārpuskārtas pārbaudes attiecīgajās mājsaimniecībās. Lai konstatētu iekārtu ekspluatāciju atbilstoši vides aizsardzības prasībām, ir veicams vairāku pasākumu kopums, kas sevī ietver DKS tvertņu izsūknēšanu, izmantojot specializēto asenizācijas transportu, attiecīgās jomas speciālistu piesaistīšanu, lai noteiktu DKS veidu un tās izbūves atbilstību tehnoloģijai, vidē nonākošo notekūdeņu analīžu nodošanu un to rezultātu izvērtēšanu, aktu un protokolu sastādīšanu u.c. 

Tā kā līdz MK noteikumu Nr.384 pieņemšanai pašvaldībām nebija noteikta šāda DKS kontrole un uzraudzība, tad iepriekš pašvaldības līdzekļi  šāda veida vides aizsardzības pasākumiem netika novirzīti. Ņemot vērā, ka pašvaldību resursi ir ierobežoti un ka šādas darbības ir tieši saistītas ar vides aizsardzības prasību ievērošanu, tomēr, lai nerastos šaubas par šādu izdevumu segšanas pamatotību no DRN maksājumiem, ir nepieciešams precizēt Dabas resursu nodokļa likuma 29.panta redakciju.

Ar cieņu,


Izpilddirektors									K.Ločs



Priekule, mob.27827535
andra.priekule@marupe.lv

